উখিয়ায় ৫ম শ্রেনীর শিশু শিক্ষার্থীকে ধর্ষণের অভিযোগে দায়ের হওয়া মামলার একমাত্র আসামি আজিজুল ইসলামকে নাগালে পেয়েও আটক করছে না পুলিশ। অথচ ওই আসামী নিজ এলাকা এবং উখিয়া সদরে প্রকাশ্যেই ঘুরাফেরা করছেন বলে অভিযোগ বাদির। এমনকি পুলিশের গ্রেফতার এড়িয়ে ওই আসামী ধর্ষণের শিকার শিশু ও বাদিকে প্রতিনিয়ত মামলা প্রত্যাহারে হুমকি দিয়ে আসছে বলেও অভিযোগ। বাদি অভিযোগ করেন, আসামী গ্রেফতার এড়িয়ে হাসপাতাল থেকে ‘মেডিকেল রিপোর্ট’ পক্ষে নেয়ার চেষ্টা করছে। গত ১৮ এপ্রিল উখিয়া থানায় মামলা দায়ের হলেও গতকাল পর্যন্ত ২৬ দিনেও পুলিশ ধর্ষণ মামলার এ আসামিকে গ্রেপ্তার করেনি। উল্টো মামলার তদন্তকারী কর্মকর্তার সাথে আঁতাত করে আসামী আদালত থেকে জামিনের চেষ্টা করছেন। মামলার তদন্তকারী কর্মকর্তা উখিয়া থানার উপ-পরিদর্শক পার্থ প্রতীম দেব বলেন, ‘মেডিকেল রির্পোটের জন্য অপেক্ষা করছি। আসামী মিস মামলা করে হাইকোর্ট থেকে জামিনের জন্য চেষ্টা করছে বলে জানি।’